## Educació se suma al Dia de l’Esport perquè els centres educatius previnguen el ‘bullying’ a través de l’esport

*** El secretari autonòmic d’Educació i el director general d’Esport han assistit a una jornada organitzada per la Fundació Trinidad Alfonso
* Esta trobada s’emmarca en el Dia Internacional de l’Activitat Física que se celebra el 6 d’abril**

La Conselleria d’Educació, Cultura, Universitats i Ocupació s’ha sumat a la jornada del X Dia de l’Esport que ha tingut lloc en el poliesportiu municipal de Silla.

El secretari autonòmic d’Educació, Daniel McEvoy, i el director general d’Esport, Luis Cervera, han assistit a esta jornada, organitzada per la Fundació Trinidad Alfonso en col·laboració amb la Generalitat, que s’emmarca en el Dia Internacional de l’Activitat Física que es commemora el 6 d’abril.

La temàtica proposada per a esta edició és el *bullying* i com l’esport i els seus valors són una ferramenta per a combatre estos comportaments. En esta edició del Dia de l’Esport participaran més de 1.000 centres educatius de tota la Comunitat Valenciana.

A la trobada han assistit alumnes de diferents centres de Silla: CEIP El Patí, CEIP Luis Vives, CEIP Reis Catòlics, CEIP Verge dels Desemparats, Col·legi Sagrada Família, CEIP San Roque, IES Manuel Sanchis Guarner, IES Enric Valor, i el CEIP Vicente Blasco Ibáñez de Beniparrell (acollit en este municipi després de la riuada).

Fecha: 03/04/2025